ZA GRUBNAKA NA TRANSHUMANIZMA

**ЗА ГРЪБНАКА НА ТРАНСХУМАНИЗМА**

(Или как разбирам аз трансхуманизма!)

Като отворим Укипедия за определение на трансхуманизъм ще прочетем: **„**Трансхуманизъм (от [лат.](https://bg.wikipedia.org/wiki/%D0%9B%D0%B0%D1%82%D0%B8%D0%BD%D1%81%D0%BA%D0%B8_%D0%B5%D0%B7%D0%B8%D0%BA) *trans* – отвъд и *homo* – човек; изписвано също като **H+** или **h+**) е интернационално интелектуално движение, което поддържа идеята за подобряване на човешките умствени и физически възможности, използвайки новите технологиии. Трансхуманистите изучават потенциалните възможности и опасности от напредващите технологии, които биха могли да преодолеят фундаменталните човешки ограничения.“[[1]](#footnote-1)

Да, съгласен съм!

Има, обаче, подробности, които никак не са за подценяване. Преди всичко трябва да се изясни как разбираме това подобряване, самоусъвършенстване и следващо развитие при човека, като индивид и общество. Поставянето на трета цицка и смяната на пола също са усъвършенстване от определена гледна точка. Затова и хора с трансексуална ориентация приемат позициите на трансхуманизма, а техните организации с охота се включват в потока на трансхуманистическото движение. Ни най-малко не искам да ги пренебрегвам...

Няколко реда по-долу в същата статията в Уики за трансхуманизма се разглеждат технологиите, които ще бъдат използвани за усъвършенстване на човека.

Четем: допинг, крионика, ноотропни средства, невропротезиране, неврокомпютърен интерфейс, изкуствени органи, пластична хирургия, екзоскелет, генно инженерство, качване на съзнанието, екзокортес и пр.

Допингът, пластичната хирургия и качването на съзнанието са, едва ли не..., равностойни, както по значимост, така и по сложност. Усъвършенстването на носа и зъбите, като че ли, се оказват наравно с удължаване на живота, преодоляване на стареенето и дори с постигането на безсмъртие.

За съжаление трансхуманистическото движение все още не разполага с единна обща теория на човешкото самоусъвършенстване, но такава теория е крайно необходима!

Как аз разбирам това самоусъвършенстване и саморазвитие за себе си и за обществото!?

На мен за отправна точка би могла да ми послужи една мисъл на Георг Клаус:

***„ ...съществува универсална борба между системите. В тази борба се разрушават неустойчивите системи, а остават само устойчивите и те предават на света неговия облик****.”* [[2]](#footnote-2)

В света, това, което еволюира, развива и усъвършенства са системите, при това не всички системи са способни да го направят. Коренът на критерия за развитие и усъвършенстване, общият за всички системи системообразуващ фактор е ОЦЕЛЯВАНЕТО! На него пряко или косвено са подчинени всички останали причини за възникване на една или друга система (или подсистема!) Ние, като субекти на познанието сме облагодетелствани, защото осъзнавайки това, можем да направим проверка и да разгърнем тези идеи на всички нива на знанието. От диалектика на категориите „запазване“ и „изменение“, през обща теория на системите и конкретните системни теории до конкретните форми на оцеляване – минимизация на свободната енергия, потоци от енергия и ентропия при отворените системи, кооперативно кохерентно поведение на елементите, самоорганизация, управление, информация и самозапазване.

Ние хората, като системи от определен тип имаме мисия и нашата мисия е да оцелеем!

Възникнали сме и сме се развили до настоящото състояние на една благоприятна, щадяща и закриляща,„райска“ планета. Но космическото пространство, което ни заобикаля в близост и по-далече съвсем не е толкова благоразположено и съдържа в себе си страховити опасности, които могат да прекратят нашето съществуване за миг. От друга страна нашата природа е агресивна и експанзионистична, което доведе до това, че планета-майка Земя, започна сериозно да се задъхва от нашата дейност. Ние самите, въпреки че сме същества от един и същи вид, оказвайки се на тясно, заставаме един срещу друг и повтаряме грешките от първата системна криза на човечеството – човекоядството. Но днес нашите зъби са толкова големи и разрушителни, че могат без затруднение да строшат планетата като орех.

Има и още нещо – разполагаме с огромна информация и като общество и като индивиди! Разполагаме с немислими, само преди десетилетия, средства за комуникация и усилване на интелекта. Всеки един от нас може да почерпи знание, толкова колкото му е необходимо! Всеки един, може да надникне в себе си, вече не толкова наивно и да осъзнае фундаментални ценности. Да осъзнае ценността на ресурса време и да помисли, без свенливо да прекрива погледа си, за лично безсмъртие.

Това са много важни причини, които ни карат сериозно да се замислим по въпроса за нашето усъвършенстване и различните трансхуманистични проекти. А те са твърде различни! Проектите за усъвършенстване на човека, както вече споменах варират от зъбните протези, промяна на формата на носа и смяна на пола ...до изкуствени органи, спиране на процесите на стареенето и не на последно място постигане на практическо лично безсмъртие, чрез някакъв вариант на mind uploading.

Всеки човешки индивид е сложна система състояща се от много и различни подсистеми, но две определящи го качествено различни подсистеми се констатират лесно! Това са личността ( индивидуалната психика, съзнанието и самосъзнанието, които възникват спонтанно ) и организма, който наслеждаме от нашите родители и е наша индивидуална природна даденост. Въпреки че, ние сме изключително привързани към телата си, не можем да не осъзнаем, че нашата съкровена същност е личността, а не биологическия организъм, който е нейният носител. Не можем да не осъзнаем, че точно личността притежава потенциала за неограничено усъвършенстване и развитие, за разлика от нашите биологични тела, които са възникнали на Земята и са здраво свързани и приспособени към нейните условия, но са твърде уязвими и непригодни за условията на космическото пространство. Не само..., те дори са непригодни и тромави за високите темпове на социален растеж и развитието на личността, която носят. Колкото и да ги обичаме, точно нашите биологични тела се превръщат, от един момент на онтогенетичното развитие нататък, в окови за личността.

Важно е да се осъзнае, че личността по своята природа е система от информация[[3]](#footnote-3)и в това си качество може да съществува, да се развива и усъвършенства в небиологични носители, стига те да предоставят подходящо пространство на паметта и процесите в нея свързани с психиката, съзнанието и самосъзнанието. Това позволява да се говори и работи по проекти за „преселване“и неограничено съществуване и развитие на човешката личност в поредица от организми-носители с определена приемственост и нарастващо съвършенство, избягвайки стареенето и смъртта. Такива трансхуманистични проекти могат да се назоват: кибернетичния вариант на лично безсмъртие[[4]](#footnote-4), сетлеретика[[5]](#footnote-5); субстратно независим ум и цялостна мозъчна емулация WBE[[6]](#footnote-6); Coalescing Minds[[7]](#footnote-7)и създаване на екзокортес-приемник и др. Всички те могат да бъдат обединени под общото название качване на ума или mind uploading.

Може да се докаже, като се пренебрегнат различията в подходите към mind uploading, че този мегапроект предлага усъвършенстване на човека, като индивид, по един екстремален начин, реализирайки оптималност. Той е насочен директно към целта – постигане на оцеляване и непрекъснато усъвършенстване, при това по оптимален начин. Той динамизира, както развитието и усъвършенстването на личността, така и развитието и усъвършенстването на носещата подсистема – изкуствения организъм. Заедно с това се постига и възможно най-високата степен на запазване на личността: неограничено съществуване във времето,т.е. свръхзапазване. Тези идеи отреждат място на човека и човечеството във Вселената не в нищо не значещата периферия, а в центъра, превръщайки го в централен фактор за вселенските процеси.

Това ми дава основание да си мисля, че mind uploading е най-важната и централна идея в цялото трансхуманистично движение. Именно тази идея неизбежно ще бъде в основата на общата теория на трансхуманизма и ще му позволи да направи научно обосновани тангенти по всички въпроси – от философията до политическата практика. От това как ще бъде развита тя на теоретично и експериментално-технологично равнище ще зависят всички останали идеи за усилване и усъвършенстване на човека и като индивид и като общество.

1. <https://bg.wikipedia.org/wiki/%D0%A2%D1%80%D0%B0%D0%BD%D1%81%D1%85%D1%83%D0%BC%D0%B0%D0%BD%D0%B8%D0%B7%D1%8A%D0%BC> [↑](#footnote-ref-1)
2. Клаус Г., Кибернетика и философия., 1963г., стр.151 [↑](#footnote-ref-2)
3. В.И.Кремянский, Методологические проблемы системного подхода к информации, М.,1977г. „Наука“ [↑](#footnote-ref-3)
4. <https://www.tanyukolev.eu/> ; <https://subspecieaeternitatis.org/bg/> . [↑](#footnote-ref-4)
5. <https://settleretics.ru/bg/home> ; [↑](#footnote-ref-5)
6. [https://carboncopies.org/#](https://carboncopies.org/) ; [↑](#footnote-ref-6)
7. Kaj Sotala, Harri Valpola, Coalescing Minds: Brain Uploading-Related Group Mind Scenarios, 2012 [↑](#footnote-ref-7)